પ્રભુ! કળિયુગમાં મુસાફરીનાં, સંદેશાવ્યવહારનાં સાધનો વધ્યાં છે, આ કારણે લોકોનું હળવા-મળવાનું વધ્યું છે, અન્ય પાશ્ચાત્ય દેશોમાં તો લોકોને સમયની ખેંચ હોય છે એટલે કામ સિવાય એકબીજાને મળતા નથી; પરંતુ, ભારતવાસીઓ પાસે સમય સિવાય બીજી બધી બાબતની ખેંચ હોય છે. સમય બધા પાસે પુષ્કળ હોય છે એટલે વખત – બે વખત બીજાને ઘેર જઈ ચડે અને ઊઠવાનું નામ લેતા નથી, લાંબા-લાંબા પત્રો લખે, ટેલિફોન પર લાંબી-લાંબી વાતો કરે છે. આ જીવોને શો દંડ દેવો તેની સૂઝ પડતી નથી, પ્રભો. ભારતના બોરિંગ લોકોને દંડ કરવાના પ્રશ્ને સ્વર્ગના કોમ્પ્યુટર-અધિપતિ ચિત્રગુપ્તને મૂંઝાતા જોઈ પ્રભુએ કહ્યું, ભારતમાં કંટાળાજનક ભાષણો કરનારા પાર વગરના જીવો છે. બીજાને કંટાળો આપતા લોકોને આવાં ત્રાસજનક ભાષણો સાંભળવાનો દંડ આપો; પણ, જો જો, આ દંડ ઘણો ભારે છે એટલે ભાષણોની સંખ્યા નક્કી કરવામાં થોડી દયા રાખજો.